**Ympäristöministeriön asetus pienestä yrityksestä**

Annettu Helsingissä päivänä kuuta 2014

\_\_\_\_\_\_

Valtioneuvoston päätöksen mukaisesti säädetään ympäristönsuojelulain ( /2014) 206 §:n nojalla:

*1 § Pienen yrityksen määritelmä*

Ympäristönsuojelulain 206 §:ssä tarkoitettu pieni yritys on yritys, jonka palveluksessa on vähemmän kuin 10 työntekijää ja jonka vuosiliikevaihto tai taseen loppusumma on enintään 2 miljoonaa euroa.

Yrityksinä pidetään kaikenlaisia yksiköitä, jotka harjoittavat taloudellista toimintaa, niiden oikeudellisesta muodosta riippumatta. Myös aatteelliset yhdistykset, säätiöt, seurakunnat, julkisoikeudelliset yhteisöt ja muun tyyppiset oikeushenkilöt rinnastetaan yrityksiin, kun niiden koko määritellään valvontamaksun suuruuden arvioimiseksi.

*2 § Toiminnanharjoittajan ilmoitus yrityksen koosta*

Valvontaviranomaisen on pyydettävä toiminnanharjoittajalta maksullisen valvontasuoritteen hinnoittelua varten tieto siitä, onko kyseessä 1 §:n mukainen pieni yritys. Maksu voidaan määrätä suoraan ilmoituksen perusteella. Tieto voidaan hankkia myös viranomaiselta, joka tallettaa tiedon yleiseen tai viranomaiskäyttöön tarkoitettuun rekisteriin, jos tiedon saaminen on mahdollista maksutta tiedon luovuttamista koskevien säännösten mukaisesti. Erityisestä syystä viranomainen voi pyytää toiminnanharjoittajalta tarkempaa selvitystä yrityksen koosta maksun määräytymisen perusteiden selvittämiseksi.

*3 § Yrityksen koon arvioiminen*

Yrityksen koko arvioidaan ensisijaisesti viimeksi päättyneen tilikauden tiedoin ja laskennassa käytetään tilinpäätöshetken tietoja. Jos yrityksen koko on tämän jälkeen olennaisesti muuttunut, koko voidaan arvioida myös muun saatavan selvityksen perusteella. Pienen yrityksen asema menetetään ainoastaan siinä tapauksessa, että 1 §:n 1 momentin mukaisten lukuarvojen ylitys toistuu kahtena peräkkäisenä tilivuotena.

*4 § Pieni yritys, jonka tilinpäätös, vuosiliikevaihto tai tase ei ole tiedossa*

Jos toiminnasta ei voida saada edellisen pykälän mukaisia tilinpäätöstietoja, maksun määräytymisen perusteena voidaan käyttää verotustietoja. Perusteena käytetään tällöin edellisen valmistuneen verotuksen mukaisia tietoja.

Jos ammatinharjoittajan tilinpäätös- tai verotustiedoissa ei ole tasetietoa, käytetään taseen sijaan tietoja ammattia varten hankitusta vaihto-omaisuudesta ja pysyvistä vastaavista samoin kuin ammatista johtuneista saamisista ja veloista sekä varauksista. Jos tiedoissa ei ole liikevaihtotietoa, käytetään liikevaihdon sijaan ammatinharjoittajan tuloslaskelman mukaisia tuottoja ilman satunnaisia eriä.

Jos maatalouden tilinpäätös- tai verotustiedoissa ei ole tasetietoa, yrityksen koko määritellään työntekijämäärän ja liikevaihdon perusteella. Jos tiedoissa ei ole liikevaihtotietoa, käytetään liikevaihdon sijaan maatalouden tuloslaskelman mukaisia tulotietoja ilman satunnaisia eriä.

*5 § Työntekijöiden määrä*

Yrityksen henkilöstömäärä vastaa vuosityöyksiköiden (VTY) määrää, toisin sanoen kyseisessä yrityksessä työskennelleiden kokopäiväisten työntekijöiden määrää yhden vuoden aikana. Niiden henkilöiden tekemä työ, jotka eivät ole työskennelleet koko vuotta tai jotka ovat työskennelleet osa-aikaisesti, ja kausityö lasketaan VTY:n osina. Henkilöstömäärään luetaan:

a) palkansaajat;

b) kyseisen yrityksen lukuun ja sen alaisuudessa työskentelevät henkilöt, jotka rinnastetaan palkansaajiin;

c) yrityksen johtamiseen osallistuvat omistajat;

d) yrityksessä säännöllisesti työskentelevät yhtiökumppanit, jotka saavat yritykseltä rahamääräisiä etuja.